Bayangan Cinta

Contents

Penghargaan

1. BAB 1

2. BAB 2

3. BAB 3

4. BAB 4

5. BAB 5

6. BAB 6

7. BAB 7

8. BAB 8

9. BAB 9

10. BAB 10

11. BAB 11

12. BAB 12

13. BAB 13

Epilog

Tentang Dawn Brower

Ini adalah rekaan fiksyen. Nama, watak, tempat, dan insiden adalah hasil daripada imaginasi pengarang atau digunakan secara fiksyen, dan tidak ditafsirkan sebagai nyata. Sebarang persamaan akan tempat, organisasi, atau manusia, mahupun yang hidup ataupun yang mati, adalah kebetulan.

Hak cipta Vision of Love © 2020 Dawn Brower

Seni kulit buku dan suntingan oleh Victoria Miller

Hak cipta terpelihara. Tidak dibenarkan mengeluar ulang mana-mana bahagian daripada terbitan ini dalam apa-apa jua bentuk dengan apa-apa jua caranya mahupun secara elektronik ataupun cetak tanpa kebenaran bertulis, kecuali dalam petikan ringkas dalam ulasan.

Untuk keluargaku, tanpamu, mesti saya akan sudah kehabisan idea sejak dahulu lagi. Mungkin saya menjadi... teruk kadangkala, tapi saya sayangkan kamu.

Terima kasih kerana menyokong saya. Tiada apa yang boleh saya katakan untuk buktikan banyak mana saya hargai kamu.

Penghargaan

Di sini sepatutnya saya berterima kasih kepada penyunting dan artis kulit buku, Victoria Miller, dengan mendalam. Dia telah membantu saya lebih dari yang boleh saya katakan. Saya hargai segalanya yang telah dia lakukan dan dia telah mendorong saya untuk berusaha lagi... dan lagi. Ribuan terima kasih.

Juga kepada Elizabeth Evans. Terima kasih kerana sentiasa ada dengan saya dan menjadi sahabat saya. Kamu sangat bermakna bagi saya. Terima kasih sahaja tidak cukup, tapi ini sahaja yang saya mampu. Jadi, terima kasih sahabatku kerana menjadi diri kamu sendiri.

1

BAB 1

4 Mei 1951

Cuaca kelihatan lebih baik dari apa yang Lady Anya Montgomery harapkan. Dalam beberapa jam lagi, Pesta Britain akan bermula, dan Anya perlu memastikan segalanya berjalan dengan lancar. Hidupnya bergantung akannya. Baiklah, itu mungkin sedikit keterlaluan. Atas bantuan ayahnya, seorang bangsawan di Parkdale, Anya kaya-raya, tetapi itu bukan bermaksud dia tidak mempunyai matlamat atau cita-cita sendiri. Dia sudah setahun bekerja di Institut Filem British sebagai pembantu salah seorang wanita yang bertugas. Anya juga telah mengambil beberapa kursus di Akademi Filem BFI. Dia berharap agar dia dapat mengarah dan menerbit sebuah filemnya sendiri suatu hari nanti…

Anya bergegas ke pejabatnya dengan secawan kopi untuk bosnya. Lady Vivian Kendall sedang menelefon sambil duduk di sudut mejanya. Dia menjeling ke arah Anya dan memanggilnya masuk. Rambut hitamnya disanggul di paras lehernya. Baju satin, jacquardnya yang berwarna kobalt kelihatan anggun, skirt penuhnya dan kain hitam di bawahnya memberikan sentuhan yang menarik. Dia turut memakai seutas tali pinggan hitam, berkasut tumit tinggi bertali T, dan bersarung tangan. Apabila dibandingkan, Anya merasakan dirinya kelihatan selekeh dengan skirt merah dan kemeja putihnya yang sederhana, dan kasut hitam berjenama Mary Jane. Dia ingin memakai pakaian yang selesa untuk menghadapi hari yang panjang. Nampaknya, Lady Vivian tidak tahu erti selesa dari segi praktikal.

“Lihat jika ia sudah dilakukan,” kata Lady Vivian ke dalam telefonnya. “Saya tak akan terima sebarang alasan. Kamu tahu kan betapa pentingnya pesta ini, dan kita tidak mampu untuk melakukan sebarang kesilapan. Cukuplah ia dipolitikkan lebih dari sepatutnya. Ini sepatutnya menjadi perayaan untuk segala perkara mengenai British.” Dia mengeluh. “Ini diperlukan. Peperangan itu panjang dan kejam. Sesuatu yang baik seperti acara ini akan menggembirakan dan memanfaatkan semua orang.”

Anya tidak tahu Lady Vivian sedang bercakap dengan siapa. Tetapi mereka semestinya telah menyampaikan berita buruk, dan dia harapkan perkara ini tidak akan menunda apa-apa mengenai pesta itu. Mereka semua telah bekerja keras untuk memastikan ia berjaya. Dia merenung tangannya dan cincin opal pemberian neneknya. Corak daun floral terbentuk di sisi logam perak dan mengelilingi opal bulat di bahagian atas. Ketika neneknya memberikan cincin itu kepadanya, dia diberitahu untuk mengikut kata hatinya. Dia menyimpan nasihat itu dalam mindanya ketika dia mula bekerja di Institut Filem British.

“Baiklah,” kata Lady Vivian. Suaranya penuh dengan kekecewaan. “Apa-apa beritahu saya. Saya akan ke tapak South Bank tidak lama lagi.” Dia meletakkan telefonnya dan mengalihkan perhatiannya ke arah Anya. “Tolong katakan yang itu kopi,” katanya lagi.

“Ya,” Anya menjawab dan menghulurkan cawan itu kepadanya. “Saya fikir Puan mungkin memerlukannya. Saya boleh dapatkan teh…”

Lady Vivian menggelengkan kepalanya. “Tak, kopi itu sempurna. Ibu saya seorang warga Amerika dan dia lebih sukakanya, jadi saya pun mula menghargai kedua-dua kopi dan teh.” Dia senyum. “Kamu dah bersedia untuk hari yang menarik tapi memenatkan?”

“Ya.” Anya senyum ke arahnya. “Saya akan ke Telekinema tidak lama lagi. Saya dah selesaikan segalanya disini. Ada apa-apa lagi yang perlu saya lakukan sebelum saya pergi?”

Dia menggelengkan kepalanya. “Tak. Saya akan pergi setelah saya habiskan kopi ini. Jumpa di sana, dan tolong suruh Ben cari saya dengan segera. Saya nak bincang tentang set pertama filem yang akan kita tayangkan di panggung wayang. Ada sedikit perubahan yang perlu dilakukan.”

“Baik.” Anya mengangguk. Apa yang telah berubah? Mereka telah bincangkan segalanya sejak berbulan yang lalu, dan bangunan-bangunan tidak didirikan dalam masa satu malam. “Saya akan beritahunya apabila saya tiba di Telekinema. Dia sepatutnya sedang mengurus filem yang pertama sekarang. Saya percaya itu bukan yang bakal berubah.”

“Bukan itu,” Lady Vivian memastikan. “Beberapa yang kemudian akan diubahsuai. Kita masih akan gunakan barisan yang sama, cuma ditayangkan dalam susunan yang berbeza dan pada hari yang berbeza. Malangnya, program-program sudah pun dicetak dan tidak boleh diubah. Kita akan pastikan ia ditampal di khemah supaya penonton tahu akan perubahan ini.”

Anya tiada apa-apa untuk ditambah, jadi dia hanya angguk dan berpaling untuk pergi. Sebaik dia tiba di pintu, Lady Vivian memanggilnya. “Tunggu.”

“Ya?” tanya Anya.

“Kamu dah siapkan memo yang saya suruh kamu tulis itu?”

“Semestinya. Puan nak semak terlebih dahulu sebelum saya hantarkannya?” Dia sepatutnya tahu yang Lady Vivian pasti ingin lakukan itu. Bosnya kadangkala boleh menjadi sedikit mengawal. Dia akan meneliti semua perkara yang ada namanya atau yang dia ada memainkan peranan.

“Ya,” dia menjawab lalu memandang dokumen-dokumen atas mejanya. “Berikan kepada saya sebelum kamu pergi. Jika ada sebarang perubahan, saya akan buatkan nota. Macam mana pun, saya nak hantarkan ia esok secepat mungkin kepada semua jabatan.”

Anya pergi ke mejanya dan mengambil memo itu dari timbunan kertas-kertas yang sudah ditaip. Kebanyakannya perlu dimasukkan ke dalam sampul sebelum dihantar. Mereka masih memerlukan tandatangan Lady Vivian, dan dia tidak mahu menguruskan itu sehingga dia pasti pesta itu berjalan dengan lancar. Lagipun, surat-surat itu bukanlah berkepentingan. Dengan memo di dalam tangannya, dia pulang ke pejabat tadi. “Ini memonya,” dia beritahu Lady Vivian.

“Baiklah,” katanya. “Letakkan di atas meja saya.” “Ada apa-apa lagi?” “Tidak.” Lady Vivian memandangnya lalu tersenyum. “Pergi nikmati diri kamu dan jadikan hari ini yang terbaik bagi semua warga Britain.” “Saya akan berusaha,” Anya memberitahunya. Dia tinggalkan pejabat Lady Vivian, dan menghala keluar bangunan itu. Jantungnya berdegup laju dalam dadanya. Dia tidak mengapa, tetapi ia seakan sesuatu yang luar biasa bakal menimpanya. Mungkin ini hanya mainan perasaan, tetapi buat seketika, dia berasa tidak senang. Dia membuang perasaan itu sebaik mungkin dan keluar dari bangunan itu. Jika dia bergegas, mungkin dia sempat menaiki bas terdekat ke South Bank. Anya bergegas menyusuri jalan dan berhenti berhampiran perhentian bas. Dia tidak perlu tungggu lama apabila sebuah bas merah dua tingkat berhenti di hadapannya. Setelah pintu terbuka, dia jejak masuk ke dalam dan duduk. Sudah tidak lama untuk dia tiba di Telekinema dan dia dapat belajar sendiri tentang segalanya yang terlibat dalam menayangkan filem kepada ratusan orang pada satu masa.

Anya merenung ke luar tingkap ketika bas melintasi beberapa jalan terkenal London. Perjalanan dari bangunan Lady Vivian ke South Bank sungai Thames adalah pendek. Rumah pangsa Anya terletak di antara kedua-duanya. Ibu bapanya lebih sukakan sekiranya Anya tinggal di rumah, tetapi untuk bergerak dari Mayfair boleh menjadi agak memenatkan kadangkala, dan dia tidak ingin membeli kenderaannya sendiri. Tidak selagi dia boleh berjalan ke kebanyakan tempat atau menaiki bas bagi perjalanan yang lebih jauh. Mungkin dia lain dari yang lain, dimana dia enggan menayang kekayaannya. Dia cuba untuk tidak menggunakan gelarannya dengan kerap. Lady Vivian tahu akan ibu bapa Anya tetapi dia menghormati kehendak Anya untuk tidak menggunakan gelarannya. Dia hanya akan menggunakannya apabila dia hadirkan diri dalam acara kelas atasan dan perkara itu dijangkakan.

Bas telah tiba di sebuah perhentian berhampiran sungai. Dia berdiri untuk keluar, bersama beberapa orang yang lain. Sudah ada barisan di pagar. Sekurang-kurang ia tidak akan gagal sepenuhnya seperti yang dijangkakan oleh beberapa orang. Lady Vivian pasti gembira melihat orang ramai. Pesta itu dimaksudkan untuk disambut di seluruh negara, tetapi pesta utamanya diadakan di lokasi South Bank. Beberapa kawasan berbeza mempamerkan hasil seni, muzik, sains, dan filem. Seni binanya juga direka khas bagi pesta tersebut. Tiada perbelanjaan yang terhindar. Anya pergi ke pintu masuk belakang bagi mereka yang bekerja untuk pesta tersebut. Dia menunjukkan buktinya kepada pengawal dan mereka membenarkan dia masuk, terus ke arah kebanggaan pesta Institut Filem British. Telekinema adalah sebuah panggung wayang seni yang mempunyai 400 tempat duduk yang dikendalikan sepenuhnya oleh Institut Filem British. Mereka mempunyai rancangan untuk menayang filem, tayangan televisyen, dan juga filem 3D. Ini kali pertama di mana kebanyakkan pengunjung dapat menonton gambar yang ditayang di televisyen. Anya teruja untuk membawanya kepada orang ramai. Suatu hari nanti, ia mungkin akan menjadi satu norma bagi acara besar seperti Pesta Britain.

Dia merayau ke kawasan dimana projektor sedang dipasang untuk menayang beberapa filem. Ben berdiri berdekatan, sedang bercakap dengan salah seorang pengiring yang akan bekerja semasa pameran. “Beritahu yang lain untuk berdiri dibelakang teater sebaik sahaja filem bermula. Tiada siapa suka apabila pandangan mereka diganggu tanpa perlu. Tugas kamu adalah memerhati penonton dan pastikan tiada yang membuat masalah. Sebarang masalah dan mereka akan diusir dari teater tanpa sebarang penyataan. Faham?”

Lelaki muda itu mengangguk. “Saya akan sampaikan pesanan tersebut.”

“Bagus,” kata Ben. “Kita akan buka dalam masa sejam. Pergi sediakan semua orang.”

Pesta itu sendiri akan dibuka kepada orang ramai dalam masa beberapa minit. Telekinema ditutup rapat sehingga dibuka secara rasmi. Lady Vivian akan berada di sana untuk memberikan ucapannya di hadapan dan di acara potong riben tidak lama selepas itu. Kemudian, orang ramai boleh membeli tiket masuk ke teater dan menonton filem yang dijadualkan untuk hari itu.

Apabila pengiring muda itu berlalu pergi, Anya pergi ke arah Ben dan meletakkan tangannya ke atas bahu Ben. Dia terperanjat. “Ish, Anya, kamu cuba bagi saya mati muda sebab sakit jantung ke?”

“Maaf,” dia meminta maaf. “Saya tak bermaksud nak terkejutkan kamu. Lady Vivian meminta saya untuk sampaikan sebuah pesanan.”

“Tak mengapa,” katanya. “Saya asyik terperanjat hari ini. Bos beritahu apa?”

Anya menyampaikan pesanan tersebut dan Ben catat ke dalam bukunya. “Baiklah, saya akan uruskannya. Bukankah dia patutnya sudah berada disini?”

“Ada beberapa perkara terakhir yang dia perlu lihat sebelum dia datang. Dia akan tiba untuk acara besar.”

Ben tidak kelihatan gembira. Mungkin ini menuanya sebelum tiba waktunya. Ben tidak sebegitu tua dari Anya. Paling kurang, dia tua lima tahun dari Anya berumur 21, tetapi dia kelihatan lebih tua dari Lady Vivian yang akan menyambut hari jadi ke-34 dalam masa beberapa bulan akan datang. Ben mempunyai bintik gelap di bawah matanya, dan kulitnya kelihatan lebih pucat daripada biasa. Rambutnya yang perang tidak membantunya untuk kelihatan muda. Ia terlalu cerah sehingga ia hampir kelihatan putih. Ben mengusut rambutnya, meninggalkan ia dalam keadaan yang semak. “Ini telah menjadi serabut.”

Anya memandang kelilingnya tetapi tidak melihat situasi seperti yang Ben katakan. “Semuanya nampak lancar bagi saya. Semua orang lakukan tugas masing-masing, dan bila tiba masa untuk membuka pagar, semuanya akan berjalan dengan lancar.”

“Dari bibirmu ke...” katanya sambil mendongak atas ke arah siling

“telinga-Nya.”

“Saya tak rasa yang kita perlukan kelulusanNya hari ini.” Anya bukan lah seorang yang begitu beragama. Anya tidak mahu percaya akan kuasa atasan atau takdir. Dia ingin membina sendiri perjalanan hidupnya dalam dunia ini dan fikir yang dia sendiri yang membuat pilihan hidupnya, bukan sebarang entiti yang berkuasa.

“Saya terima sebarang jenis sokongan,” kata Ben dengan mudah. “Kita perlukan acara ini untuk berjalan lancar.” Dia tidak salah. “Ia akan baik-baik sahaja.” Nada Anya tidak sebegitu bersemangat, tetapi dia tidak tahu apa lagi yang dia boleh katakan kepadanya. Dia ingin berjalan-jalan dan meneroka segalanya. Perkara terakhir yang dia mahukan ialah menjadi sistem sokongan Ben seorang diri.

“Saya...” suara Ben semakin perlahan ketika sesuatu menarik perhatiannya. “Berhenti!” jeritnya. “Apa yang kamu sedang lakukan?” Nadanya semakin cemas dan tangannya mula melambai. Dia bergerak kehadapan, mungkin untuk berhentikan orang yang dia jeritkan tadi daripada melakukan apa sahaja yang dia fikir salah.

Anya tak kisah, tetapi peliknya Anya berminat untuk tahu. Dia mengeluh dan mula berjalan pergi. Akan tetapi, pada saat akhir, dia menoleh ke belakang. Seseorang sedang membawa sebuah kotak projektor yang besar, dan penglihatannya kelihatan terganggu disebabkannya. Ben sambung melambai tangannya dengan cemas. Orang yang membawa kotak itu tersadung wayar dan kotak tersebut terbang ke hadapan. Anya cuba untuk mengelak, tetapi tidak berjaya. Kotak itu jatuh ke atasnya, dan menghempasnya ke atas lantai. Kepalanya terhentuk lantai beberapa kali. Bilik itu mula kelihatan memusing dan semuanya menjadi gelap. Sebarang fikiran di mindanya pudar ke dalam kegelapan.

2

BAB 2

Kepala Anya berdenyut bagaikan penukul-penukul kecil sedang mengetuk pada ribuan bahagian di tengkoraknya, tetapi mereka nampaknya lebih utamakan bahagian dahi atas matanya. Dia takut untuk membuka kelopak matanya, takut sakit itu akan bertambah. Apa yang telah terjadi kepadanya? Dia tidak ingat bagaimana dia telah mencederakan dirinya, dan dia tidak mahu tahu.

Cahaya terang tersinar di atasnya, memaksa Anya untuk menghalang dengan lengannya. Dia tolehkan kepalanya sehingga matanya, yang masih tertutup, ditekup dengan bahagian lipatan lengannya. “Siapa pula yang buka lampu?” katanya dengan marah.

“Sudah tiba masa untuk bangun, Cik Ana,” kata seorang wanita. “Duke dan duchess akan ke bawah untuk sarapan sebentar lagi. Ayah kamu harap kamu dapat menjadi seorang wanita sejati.”

“Saya memang wanita sejati,” dia betulkan wanita itu. Pangkat Lady memang telahpun diberikan kepadanya. “Saya tak rasa begitu sihat. Tolong sampaikan salam.” Anya selesakan dirinya ke dalam selimut. Kata-kata wanita itu terngiang-ngiang dalam kepalanya. “Siapa duke dan duchess?” Lebih pentingnya, siapa perempuan ini, dan kenapa dia begitu selesa memecah masuk bilik Anya? Ada sesuatu yang tidak kena.

Dengan penuh berhati-hati, Anya menurunkan selimutnya dan membuka sebelah matanya. Wanita tersebut berpakaian labuh berwarna kelabu kusam. Ia kelihatan... kuno. Anya tidak dapat fikirkan istilah yang lebih baik untuk menerangkan wanita itu. “Kamu siapa?”

“Sudah, sudah, Cik Ana,” katanya sambil menghayunkan jarinya. “Pura-pura sakit tidak akan keluarkan diri kamu dari situasi ini. Kamu tahu tanggungjawab kamu.” Wanita itu mengangkat pakaian biru yang kelihatan lebih mewah daripada pakaian kelabunya, tetapi ia masih kelihatan lama. “Ini pakaian hari kamu. Selepas sarapan, kamu akan bersiap sedia untuk menaiki bot. Perjalanan kamu jauh, dan ia akan makan masa untuk tiba di Jerman.”

Dia panggil Ana? Dia terlepas panggilan itu pada kali pertama. Wanita itu fikir Anya itu orang lain ke? Dia menggigit bibir bawahnya, hairan tentang semua yang sedang berlaku. Kepalanya masih berdenyut dengan kuat. Ada satu sahaja cara untuk tangani situasi ini – ikut sahaja. Dengan perlahan, Anya cuba untuk duduk. Baju tidurnya juga pelik. Dia perlu telefon ibu bapanya dan tanya mereka kenapa dia perlu jumpa duke dan duchess. Anya tidak kenal wanita ini dan Anya tidak boleh percayakannya. Dia mengerut hidungnya. “Saya perlu pakai itu?”

“Apa salahnya?” Wanita itu memandangnya dan mengerut keningnya. Rambutnya berwarna coklat kusam dan beruban putih, matanya berwarna kelabu yang membuatkan Anya takut. “Ia diperbuat daripada sutera yang paling berkualiti. Kamu sendiri yang pilih corak ini.”

Anya tak pernah berbuat sedemikian, tetapi tiada sebab untuk Anya bertengkar dengan wanita itu. Anya mengeluh dan menghulurkan tangannya. “Baiklah. Bagi sini dan saya akan pakaikan.”

“Kamu tak perlukan bantuan?”

“Saya boleh buat sendiri. Dah bertahun saya pakaikan baju sendiri.” Jelas sekali yang wanita ini hidup seperti orang dahulu kala. Mana ada orang yang masih ada pembantu rumah.

“Mungkin kamu tidak sihat,” kata wanita tersebut dan datang menghampiri Anya. Wanita itu meletakkan tangannya ke atas kepala Anya. “Kamu tak panas.”

“Tolong jangan sentuh saya,” kata Anya dengan tegas. Dia merampas pakaian tersebut dan terus berdiri. “Sekarang, sila keluar supaya saya boleh tukar pakaian.”

“Hmmph,” kata wanita itu dengan tidak puas hati. “Nampaknya angin kamu baik harini. Mungkin kalau kamu tidak berjaga tengah malam buat entah apa-apa, kamu akan mendapat rehat yang secukupnya, daripada asyik marah-marah pada awal pagi. Jangan lengah-lengah. Duke dan duchess tidak akan tunggu seseorang seperti kamu untuk muncul.” Dengan kata-kata itu, dia hentak kaki keluar dari bilik itu.

Apa maksud dia? Dia ialah Lady Anya Montgomery, dan tiada orang yang pernah cakap sebegitu dengannya. Dia melondehkan baju tidurnya dan lihat ke dalam laci untuk mencari pakaian dalam, tetapi dia tak jumpa apa-apa kecuali sehelai baju sutera pendek. Ini pun boleh lah. Pakaiannya tidak begitu muat, tetapi dia masih boleh pakaikannya buat sementara waktu. Anya pakaikannya dan merenung pakaian birunya itu. Ada butang di bahagian belakang. Anya merungut. Dia bukakan dua butang dan menyarung pakaian itu. Nasib baik kepalanya muat untuk disarung. Anya kemudian bergelut untuk memakaikan dua butang lagi. Sekiranya Anya turun ke bawah, berpakaian selekeh, pastinya wanita teruk tadi akan mencari sebab untuk memarahinya.

Anya menghembuskan nafasnya dan mengeluh. Anya masih tidak tahu di mana dia berada, tetapi dia akan jumpa jawapannya tidak lama lagi. Dia duduk di meja solek dan mengambil sikat. Dia mula menyikat rambutnya yang sekat dan hampir terjerit. Bukan sebab sakit yang masih berdenyut di kepalanya, tetapi sebab bayangan yang muncul di cermin. Itu bukan Anya. Dengan perlahan, dia mengangkat tangannya dan menyentuh mukanya. Dia menekankan jarinya ke dalam pipinya beberapa kali sehingga menghasilkan kesan dari kukunya. Namun, dia terus menekan... dengan harapan... dengan penuh doa agar perkara yang dia takuti tidak akan menjadi kenyataan. Tak mungkin ini kenyataan. Ini adalah mimpi buruk... yang dia tidak dapat bangun.

Wanita itu panggil Ana, bukan Anya. Namanya cukup hampir untuk dia tidak sedar. Bagaimana kalau dia bukan lagi Anya, tetapi dia telah menjadi Ana. Mungkin itu dapat menerangkan segalanya. Namun, ia masih tidak dapat menerangkan bagaimana dia boleh dapati dirinya bangun dalam tubuh wanita lain. Ini seperti plot filem yang teruk, dan dia tidak sukakannya walaupun sesaat. Dia ingin menutup matanya dan mulakan semula harinya. Nampaknya ia mustahil.

Mungkin tidak... Dia boleh pergi baring dan menutup matanya. Kemudian, bila dia bukakan matanya sekali lagi, mungkin semua ini akan berakhir. Tiada lagi pertukaran tubuh dan pembantu rumah jahat yang akan seksanya. Patutkah dia sekurang-kurangnya cuba? Anya bergegas kembali dan memanjat katilnya. Dia menarik selimut menutupi kepalanya dan tutup rapat kelopak matanya.

Tiada apa-apa.

Mindanya tidak dapat berhenti fikir, dan nampaknya tidur itu mustahil. Dia perlu hadapi realiti; mimpi buruk ini telah menjadi kenyataan. Dia baring buat seketika, sukar untuk percaya, tetapi faktanya tetap sama. Namun, dia perlu hadapi kehidupan sebagai Ana dan cuba untuk tidak merosakkannya. Itu sama mustahil dengan situasi yang dia sedang hadapi...

Duke dan duchess ini, siapa pun mereka, mengharapkan seseorang bernama Ana untuk turun ke bawah. Jika dia gagal berlakon menjadi wanita ini, apa yang mereka akan katakan kepadanya? Dia perlu dapatkan sebanyak informasi yang boleh tanpa mendedahkan dirinya. Dia sudahpun gagal apabila dia menghalau pembantu rumah itu keluar dari biliknya.

Anya menarik nafas yang dalam dan menyikat rambutnya. Dia kemudian mendandan dan menyanggul rambutnya di bahagian bawah belakang lehernya. Ia tidak kelihatan anggun, tetapi sekurang-kurangnya ia sesuai dengan gaunnya yang kuno dan ketinggalan – sekurang-kurangnya itu pendapat Anya... Setelah itu selesai, Anya mencari kasutnya dan tinggalkan bilik itu. Setiap langkahnya diiringi dengan doa agar dia berjaya mencari ruang makan tanpa sebarang insiden...

Nampaknya nasib berpihak kepadanya... Dia terbiasa dengan rekaan rumah tersebut dan mencari sudut sarapan menjadi mudah. Anya menjejaki masuk ke dalam bilik tersebut dan dapati, apa yang dia fikir, sebuah keluarga empat beranak. Seorang lelaki, barangkali duke tersebut, duduk di hujung kepala meja, isterinya disebelahnya, seorang gadis yang berumur lingkungan 16 tahun, dan seorang kanak-kanak lelaki yang setengah umurnya.

Seorang wanita, yang dia fikir ialah duchess, memandangnya dan berkata, “Cik Ana.” Wanita itu berambut coklat keemasan dan matanya berwarna biru terang. “Sila sertai kami.” Dia mengarahkannya untuk duduk di sebelah kanak-kanak lelaki tadi. “Mathias,” katanya dengan marah. “Jangan main dengan oatmeal kamu dan makan.”

Anya cuba untuk tidak senyum dan duduk di sebelah kanak-kanak itu. Dia tunduk dan berbisik, “Saya pun tak gemar oatmeal.”

Dia memandang Anya dan mengerut keningnya. Matanya berwarna biru kelabu yang sangat cantik. Kanak-kanak itu memiringkan kepalanya dan merenung Anya, kemudian berkata, “Kamu siapa?”

Anya menelan air liurnya, takut dengan soalannya. Bagaimana dia harus menjawab soalan itu? Adakah dia betul-betul maksudkannya, dan jika ya, adakah dia sedar yang Anya bukanlah wanita yang mereka sangkakan. Anya tidak sempat untuk menjawab soalannya apabila seorang pembantu rumah datang meletakkan pinggan di hadapannya dan mengisikannya dengan telur hancur, daging, dan roti bakar. “Terima kasih,” kata Anya. Dia menahan dirinya. Kepalanya masih sakit dan sekarang perutnya pula rasa sakit. Dia memandang ke hadapan dan tersentak apabila matanya bertemu dengan mata gadis di hadapannya. Di hadapannya, dia tidak sedar... “Lady Vivian,” katanya dengan penuh berhati-hati. Tak mungkin...

“Ya,” kata Lady Vivian, bingung. “Kenapa?”

Kali terakhir Anya lihat Lady Vivian adalah ketika dia berada di pejabat Institut Filem British. Dia jauh lebih tua dari gadis yang sedang berada di hadapannya ini. Dia bukan sekadar dapati dirinya dalam tubuh orang lain, tetapi dia juga telah pergi ke masa lalu. Apa yang patut dia katakan? Dia tidak dapat berkata, “Oh, kamu bukan Lady Vivian yang saya kenali.” Secara teknikalnya, mereka adalah orang yang sama, cuma versi yang muda. Versi yang dia tidak kenali dan tidak sepatutnya kenali... Anya sendiri pun belum dilahirkan. Sekurang-kurangnya dia fikir begitu... Dia tidak pasti dia berada di tahun berapa, dan dia hanya teka berdasarkan rupa Lady Vivian... Dia bermasam muka.

“Tiada apa apa,” katanya dengan perlahan. “Maafkan saya. Saya ada sakit kepala yang sangat teruk, dan ia membuatkan saya sukar untuk berfikir dengan baik.”

“Kesiannya kamu,” kata duchess. “Kenapa tak katakan sesuatu. Mungkin saya boleh dapatkan seseorang untuk bawakan kamu sesuatu untuk ubatinya.” Dia memetik jarinya ke arah pembantu rumah yang berdekatan, dan bergerak ke tempat lain. Dia kembali tidak lama kemudian bersama dua biji aspirin, dan Anya mengambilnya. Dia terus menelannya tanpa berfikir panjang, bersyukur dia ada sesuatu untuk ubati sakit kepalanya.

Duke mencapai senaskah surat khabar dan membukanya luas. Anya hampir tersentak sekali lagi, tetapi dia cuba menahannya. Tajuk utama akhbar itu merisaukan Anya dan pelbagai perkara bermain di mindanya. Jerman berada di muka hadapan dan tengah-tengah akhbar itu. Tarikhnya September 1933, dan penganiayaan masyarakat Yahudi baru sahaja bermula. Dia menelan air liurnya. Beberapa persoalannya telah terjawab... Seperti, dia sudah pun dilahir, tetapi umurnya belum capai tiga tahun. Dia tidak tahu apa dia patut lakukan atau bagaimana dia perlu bertindak. Tiada satu pun yang masuk akal.

“Ida kata dia sudah sediakan semua bagasi kamu,” duchess itu mula bersuara. Anya perlu cuba untuk ingat kembali namanya. Dia tahu... Kalau lah kepalanya tidak sebegitu sakit. “Kamu dah bersedia untuk perjalanan jauh?”

Yang lebih penting, siapa Ida? Jawapannya muncul... wanita tua itu... pembantu rumah itu. “Ya.” Anya tiada jawapan lain untuk... Brianne. Nama ibu Vivian ialah Brianne. Namun ia tidak sesuai untuk digunakan. Dia patut kata Tuanku dan ikuti etika yang betul. “Dia ada beritahu ketika dia kejutkan saya...” Sekejap... dia juga ada beritahu yang Anya akan ke Jerman. Anya sumpah seranah dalam diam. Itulah tempat terakhir yang dia ingin berada pada tahun 1933. Peperangan itu sangat dasyat dan dia tidak ingin untuk mengalaminya secara langsung, dan di salah satu tempat utamanya yang paling dasyat.

“Dia cekap,” kata duchess itu dan turut tersenyum. “Gembira berada dengan kamu di sini. Ayah kamu cukup baik untuk membantu kami ketika kami pergi ke New York dua tahun yang lalu. Seperti yang kamu tahu, keluarga saya tinggal di South Carolina dan mempunyai sebuah rumah di New York.” Dia tahu akannya... namun dia telah lupa. “Vivian...” Dia memandang anak perempuannya “... tersesat di Central Park. Tanpa bantuan ayah kamu, kemungkinan kami tidak akan jumpainya.

Hmmm. Menarik. Nampaknya Lady Vivian seorang yang nakal. Tidak langsung ia menyerupai wanita yang Anya kenali. Jika dia dapat pulang ke tubuhnya dan masanya kembali, mungkin Anya akan tanyakan Lady Vivian tentang apa yang dia lakukan seorang diri di Central Park pada umur 14 tahun. “Ayah saya gembira dapat membantu.” Anya berharap agar itu suatu kebenaran. Anya tidak kenal langsung siapa “ayah”nya.

“Edward Wegner ialah seorang lelaki yang baik. Saya harap dia gembira dengan kerja barunya dengan Duta di Jerman.” Duke itu melipatkan akhbarnya dan meletakkannya di tepi. “Namun, saya tak pasti dia akan berada lama di sana jika keadaan tidak berubah.” Duke itu mengeluh. “Perang Besar itu sungguh dasyat. Tiada siapa ingin laluinya sekali lagi, tetapi saya takuti yang kita mungkin akan menghadapi satu lagi peperangan.”

Duke itu tidak tahu betapa betulnya dia. Anya menelan air liurnya sekali lagi dan cuba untuk makan. Dia mencedok telur dengan garfu dan sumbat ke dalam mulutnya. Tiada siapa harapkan dia untuk berkata apa-apa ketika dia mengunyah.

“Jangan takutkan dia, Julian,” kata duchess. “Dia sudah pun sedang mengalami banyak masalah.” Senyum duchess itu kepada Anya. “Kamu pernah pergi ke Jerman. Adakah tempatnya cantik... apa yang kamu telah lihat?” Ada sesuatu yang tidak dapat Anya kenalpasti dengan tona suara duchess itu. Pernahkah dia ke Jerman? Jika Anya mengingatinya betul-betul, duke tersebut pernah menjadi seorang pengintip ketika perang dunia pertama. Dia mungkin pernah ke Jerman, tetapi duchess itu seorang warga Amerika. Barangkali dia berada di rumah dengan selamat.

Anya telah telurnya, dan ia sakit sebaik mereka turun ke tekaknya. Dia mengangguk. “Ya.” Satu perkataan pun cukup, kan?

“Saya faham yang kamu sudah bertunang,” kata duke itu.

“Ya?” Itu tidak sepatutnya berbunyi seperti satu soalan. Jika begitu, kenapa dia akan ke Jerman?

Duchess itu ketawa. “Kamu mungkin perlu fikirkan semula tentang hubungan kamu jika kamu tidak pasti. Ayah kamu kata dia bekerja dalam Askar Jerman... seorang pegawai berpangkat tinggi.”

Apa yang Ana ini fikirkan? Adakah dia percayakan seorang Nazi? “Saya pasti ia adalah pilihan yang tepat.” Sekurang-kurang, itulah apa yang dia harapkan. Mungkin Ana cintakan lelaki itu. Anya tidak mahu rosakkan hubungan mereka.

“Apa pun,” kata duchess itu lagi. “Kamu masih mempunyai kehidupan yang panjang. Ada keputusan yang tidak boleh senang-senang ditarik, dan mencintai seorang lelaki yang kamu bakal kahwini tidak sepatutnya menjadi keputusan yang susah.”

“Saya setuju,” jawab Anya, dan dia benar-benar maksudkannya. Apabila dia berkahwin, dia merancang untuk mencintai lelaki itu sebaik mungkin. “Minta maaf tetapi saya minta ambil diri terlebih dahulu. Saya ingin bersihkan diri sebelum saya pergi.”

“Baiklah,” kata duchess itu. “Sekiranya saya tidak dapat jumpa kamu sebelum kamu pergi, selamat menempuh perjalanan.”

Dengan kata-kata itu, Anya tinggalkan bilik itu. Masih banyak dia belum tahu, tetapi apa yang sudah dia ketahui cukup untuk membuatkan dia terkedu. Ini tidak bagus... langsung...

3

BAB 3

Oktober 1933

Anya merenung ke luar tingkap kereta dalam perjalanan dari stesen kereta api ke lokasi sementara kedutaan Amerika. Dia tidak tahu apa itu erti masa. Lebih-lebih lagi dalam situasi di mana dia tidak berada di tempat asalnya. Semua orang percaya yang dia ialah Anastasia Wegner, anak perempuan kakitangan Duta Besar William Dodd.

Setahu Anya, dia tiada langsung persamaan dengan Anastasia. Ana tiada cita-cita yang tersendiri dan seorang anak perempuan yang patuh. Dia juga bersetuju untuk bertunang dengan seorang pegawai Jerman. Loya rasanya apabila memikirkan yang dia bakal berkahwin dengan seorang Nazi. Dia tidak dapat lakukannya. Ada satu sahaja persamaan dengan dirinya, satu sahaja: cincin berbentuk opal di jarinya. Ia serupa dengan tinggalan neneknya... dari corak daun floral di logam perak hinggalah ke opal yang berbentuk bulat.

Pada awalnya, dia tidak perasan akan persamaan itu. Dengan segala yang telah berlaku dari bangunnya dia dari tidurnya dan betapa sakitnya kepala Anya, dia terlepas pandang satu perhiasan yang Anya... Ana pakaikan. Mungkin ini kebetulan, tetapi dia tidak rasakan begitu. Ini cincin pertunangan Ana. Anya ingin membuang cincin itu dari jarinya dan lemparkan ia ke mana-mana tempat yang ia tidak akan dijumpai. Tetapi dia tidak boleh lakukannya. Ana yang patuh tidak akan lakukannya, maka Anya juga perlu menahan diri daripada melakukannya.

Dia menghembuskan nafasnya dan menutup matanya. Tidak lama lagi mereka akan tiba di kedutaan, dan Anya akan bertemu dengan ayah Ana. Perkara yang dia ketahui tentang ayahnya tidak membuatkan Anya berasa lega. Mungkin dia telah melakukan budi yang baik kepada Duke dan Duchess dari Weston, tetapi dia nampaknya memerintah rumahnya dengan cara yang kurang baik. Dia perlu menahan diri daripada bercakap lepas. Jika dia terlepas cakap perkara yang salah, dia mungkin akan menerima sebuah tamparan ke mukanya.

Perjalanan dengan Ida mengajarnya.

Selepas mereka meninggalkan rumah Duke dan Duchess, Ida telah bertukar menjadi wanita yang lain. Itu mungkin tidak berapa benar. Apa yang telah berubah adalah bagaimana dia percaya dia dapat memperlakukan Anya. Dia mengingati Anya tentang siapa yang lebih berkuasa dan jangan sesekali layaninya seperti yang Anya lakukan pagi itu. Arahannya mesti sentiasa dipatuhi atau dia akan beritahu perihal Anya kepada ayahnya – dan dia menyesalinya. Dia memandang Ida sepintas lalu – pengawalnya. Dia perlu fikirkan cara untuk mengelak Ida sebanyak mungkin. Dia perlu cari jalan pulang ke tempat asalnya dan keluar dari tubuh Ana, tetapi dia tidak tahu bagaimana caranya.

“Kamu sedang berkelakuan baik,” kata Ida. “Inilah apa yang kamu perlu lakukan. Ayah kamu menaruh harapan bagimu.” Dia menepuk lengannya. “Perjalanan ke London memang diperlukan, tetapi kamu tidak asal disini. Perkahwinan kamu akan berlangsung dalam masa beberapa bulan lagi, dan kamu perlu biasakan diri dengan permintaan suami kamu.”

Anya hampir termuntah. “Ya, Ida.” Anya tidak lagi dapat menerima sebarang komen dari Ida. “Saya akan banggakan ayah.” Itu seperti sesuatu yang dia perlu katakan, tetapi itulah perkara terakhir yang dia ingin lakukan. Semakin dia pelajari tentang Edward Wegner, semakin dia membencinya.

Kereta itu berjalan jauh dan akhirnya berhenti di hadapan sebuah bangunan yang besar yang mempunyai pagar tinggi kelilinginya. Mereka menanti untuk pagar itu dibuka, dan kemudian mereka masuk ke dalam. Kereta itu berhenti sekali lagi di pintu masuk. Tiba masa untuk dia berhadapan dengan segala yang dia ingin hindari.

Dia keluar dari kereta itu dan nantikan Ida. Apabila Ida sudah berada di sisi Anya, mereka berjalan masuk ke dalam kedutaan itu bersama-sama. Ini adalah satu-satunya perkara yang dia bersyukur adanya Ida. Banyak pendapatnya tentang pembantu rumah ini. Setelah mereka ke dalam, seorang lagi pembantu rumah menyambut kedatangan mereka. “Cik Anastasia,” lelaki itu menyambutnya. Dia berpakaian serba hitam. Rambut hitamnya hampir sama warna dengan sutnya, dan matanya yang berwarna biru kelabu terserlah. Warna unik itu seperti dia kenali. Dia tidak dapat pandang tempat lain, terpegun dengan kecantikan matanya. “Saya ditugaskan untuk menjadi pengawal kamu. Kamu tidak dibenarkan untuk meninggalkan kedutaan ini tanpa saya, tunang kamu, atau ayah kamu.” Dia tiada keinginan untuk keluar ditemani sesiapapun. Jika dia ingin keluar, dia akan cuba pastikan ia bersama pengawal barunya.

Anya menarik muka. Bagus. Sekarang dia mempunyai lagi seorang yang akan ikutinya ke mana sahaja. Dia menelan air liurnya dan mengangguk. “Saya faham... Encik...” Sudahkan dia memperkenalkan dirinya? Anya tidak dapat ingat ketika itu.

“Arthur Jones,” katanya dengan nada hambar. Dia terus memanggung kepalanya dan tidak bergerak walaupun seurat. “Cik.”

Dia seorang askar. Ini sesuai bagi seorang pengawal. Anya tidak memarahinya. Jones hanya melakukan tugasnya, tetapi itu tidak bermaksud Anya sukakannya. “Encik Jones,” katanya lalu tersenyum. “Saya tiada langsung niat untuk meletakkan diri saya dalam bahaya. Ini adalah saat yang berbahaya di Jerman, dan saya tidak ingin menjadi korban. Terima kasih kerana melakukan tugas kamu untuk memastikan saya selamat.”

Dia diam sejenak sebelum berkata, “Ya, cik.” Adakah dia ingat Anya akan merungut? Anastasia adalah seorang wanita sejati tanpa memerlukan pangkat Lady. Ana tahu apa yang dia diharapkan. Ida pastikan Ana tahu tempatnya dalam perjalanan ke Jerman. Ketika itulah ketegasan Ida menjadi jelas dan Anya cepat-cepat pelajari yang dia perlu simpan segala isi hatinya. “Baiklah,” dia mula berkata. “Izinkan kami pergi dahulu.” Dia memberi isyarat kepada Ida. “Perjalanan tadi sungguh jauh, dan saya ingin berehat.” Apa yang dia tidak katakan adalah dia perlukan masa untuk dirinya. Jika dia tidak ke biliknya, Ida tidak akan tinggalkannya sendirian. Dia tidak akan berasa bagaikan setiap gerak gerinya diperhatikan.

“Semestinya,” Jones berkata dan mengangguk. Dia memberi laluan kepada Anya dan Ida supaya mereka boleh bergerak melaluinya. Dia tidaklah sebegitu tampan, tetapi ada tarikannya. Di zaman yang lain, mungkin dia akan berminat dengannya.

Ana ingin memandangnya lagi sekali, tetapi dia berikan tumpuan kepada apa yang berada di depannya. Jika dia menunjukkan minat terhadap Arthur Jones, Ida akan pergi dan beritahu akannya. Lagipun, tiada apa pun akan berlaku. Anya tidak asal dari sini, dan Ana sudahpun mempunyai seorang tunang.

Anya merenung ke luar tingkap biliknya. Sudah seminggu dia berada di Jerman dan dia masih belum dapat jawapan bagaimana untuk pulang ke tempat asalnya. Dia mungkin perlu berputus asa dan menetap di sini. Mungkin dia boleh lakukan sesuatu yang produktif dengan masa yang dia ada pada tahun 1933 ini. Sebuah peperangan yang dasyat bakal berlaku dan ribuan akan berkorban nyawa. Jika boleh, dan jika dia cukup berani, dia mungkin dapat menyelamatkan beberapa orang yang menjadi sasaran kerajaan Nazi.

Mungkin itu sebab dia dihantar ke sini?

Anya mengeluh. Jika dia ingin melakukan perubahan, dia perlu keluar dari biliknya terlebih dahulu. Dia tidak akan dapat membantu sesiapa jika dia terus bersembunyi, terutama dirinya. Dia boleh pergi minta Arthur Jones untuk temaninya untuk keluar dari kedutaan ini. Satu-satunya perkara baik tentang mempunyai seorang Nazi sebagai pasangan tunang ialah dia dapat perlindungan. Tiada siapa akan mencurigai yang dia akan tolong orang Yahudi melarikan diri dari penganiayaan. Masalahnya sekarang adalah Anya tidak tahu bagaimana dia boleh cari dan tolong mereka yang memerlukan. Sekiranya dia dekati orang yang salah, dia boleh dibunuh atau lebih teruk. Ada perkara yang lebih teruk dari mati...

Dengan satu keluhan, dia berpaling dari tingkap dan bergerak ke arah pintu dan menarik ia buka. Jika dia ingin terus hidup, dia perlu ambil langkah pertama. Dia berjalan menyusuri lorong dan menuju ke pejabat ayah Ana. Memikirkan dia sebagai ayah Ana membuatkan perihal ini lebih formal dan tidak nyata baginya. Dia betul-betul tidak sukakan lelaki itu. Dia lebih kurus dari yang dia jangkakan. Anya masih belum berjumpa tunangnya, Dierk Eyrich. Dia berada luar bandar, sedang melakukan pemeriksaan di sebuah kem konsentrasi. Mereka tidak memanggilnya tetapi Anya tahu. Ia adalah salah satu kem paling teruk yang pernah wujud dalam sejarah – Buchenwald. Bukanlah Anya katakan yang kem lain adalah bagus. Semuanya teruk, dan banyak nyawa terkorban.

Dia mengetuk pintu pejabat Edward Wegner. Seketika kemudian, dia bersuara, “Masuk.”

Anya masuk ke dalam dan tunggu untuk dia bercakap dengannya. Dia duduk di belakang sebuah meja tulis mahoni yang besar, sedang menulis. Selepas beberapa saat membisu yang janggal, dia memanggung kepalanya. “Apa yang saya boleh lakukan untukmu, Anastasia?”

“Saya ingin meminta kebenaran untuk hadiri sebuah opera malam ini.” Dia rasa bagai ada sesuatu yang tersekat di tekaknya, dan dia cuba untuk menelannya, tetapi ia dengan degil kekal disitu. “Teater Negeri Berlin akan mengadakan sebuah persembahan terakhir Die Meistersinger von Nürnberg oleh Richard Wagner malam ini.” Anya ada terdengar isteri Duta besar menyebut tentang persembahan opera itu. Duta besar dan isterinya telah menerima jemputan tetapi mereka menolaknya.

Dia tidak langsung memandang Anya ketika dia mula bersuara, “Dierk tiada di sini untuk mengiringi kamu, dan saya tidak mahu menonton opera. Saya terlalu sibuk.” Dia kembali menulis dengan tekun. “Ini tidak penting. Cari benda lain untuk mengisi masa kamu. Apabila Dierk kembali, dia boleh melayani kamu.”

Anya perlu meyakinkannya. Pergi ke opera itu adalah langkah pertama dia boleh ambil untuk capai matlamaynya. Dia perlu sesuaikan diri dalam masyarakat Jerman. Bagaimana lagi caranya untuk dia jalani rancangannya mengenai penangkapan orang Yahudi? Dia tiada cara lain untuk mendapat informasi. “Saya masih ingin pergi. Tak bolehkah Encik Jones temani saya? Dia pengawal saya kan? Dia akan pastikan saya selamat dan dilayan dengan baik.” Anya harap Encik Jones tidak kisah melihat beberapa propaganda Jerman. Ia pastinya akan menjadi agak memualkan. Dia harap Encik Jones bukanlah seorang penyokong Nazi seperti Edward Wegner.

Edward memanggung kepalanya dan menemukan matanya dengan Anya. “Kamu mesti nak sangat tonton opera ini? Apa yang kamu harap kamu dapat darinya?”

“Pencerahan,” kata Anya. Itulah jawapan paling mudah yang lelaki ini boleh faham. Dia mesti sangka yang kaum wanita tidak boleh berfikir dengan bernas. Lagipun, dia sanggup serahkan anak perempuannya kepada seorang Nazi untuk kebaikan sendiri.

“Kamu harap kamu dapat belajar sesuatu?” Dia tergelak kecil. “Kamu?” Edward Wegner menggelengkan kepalanya seolah-olah itu adalah idea yang paling mengarut. “Kamu seorang wanita yang mudah. Saya tak rasa kamu boleh dapat banyak pengetahuan daripada opera itu. Ia akan tembus keluar dari otak kecilmu.

Anya mengetap giginya. Dia memang sangat teruk. “Saya nak tengok dan dengar sendiri pesanan yang akan disampaikan oleh opera itu.” Dia tidak berbohong. Walaupun dia tahu itu adalah propaganda pihak Nazi, dia masih ingin mendengarnya. Idea disebaliknya adalah semoga ia boleh membantu Anya untuk lebih memahami dan pelajari bagaimana caranya untuk dia membantu mereka yang memerlukan.

“Kalau ia sebegitu bermakna untuk kamu,” dia mula berkata, “Saya akan aturkannya dengan Encik Jones.” Dia meletakkan pen nya. “Saya nak kamu hadir persembahan itu sahaja. Kamu akan keluar sejam awal dan pulang dengan segera.”

“Terima kasih, Ayah,” kata Anya sambil memandang lantai. Dia mesti harapkan anak perempuannya ada sedikit rasa rendah diri. Jika Anya memandang matanya terus, Edward Wegner pasti tidak akan bertindak dengan baik. Arahan Ida tepat. Ayahnya mengharapkan Anya untuk bertindak dengan cara yang tertentu, dan jika dia gagal berbuat demikian, dia akan menghukumnya. Ida juga dengan senang hati telah menerangkannya. Anya tiada sebab untuk tidak percayakan pembantu rumah itu jadi dia memberi tumpuan kepada segala kata-kata Ida. “Saya akan lakukan seperti yang kamu suruh.”

“Pastikan kamu patuhi,” katanya dengan tegas. “Sudah. Pergi. Saya ada kerja untuk disiapkan, dan kamu sudah cukup menganggu.” Dia tiada hormat kepada anak perempuannya. Apabila dia selesai berurusan dengan Anya, dia berlagak seperti Anya sudah keluar dari bilik itu. Anya harap dia boleh membantu Ana. Mungkin selepas dia membantu orang Yahudi di Jerman.

Anya mengangguk dan menoleh untuk keluar bilik – bukanlah macam Edward Wegner perasan. Lagipun, dia tiada apa-apa lagi untuk bercakap dengannya, dan dia perlu pastikan rancangannya berjaya tanpa sebarang gangguan. Ia memudahkan Anya yang tunangnya tiada... walaupun dia jijik dengan apa yang menyibukkan Dierk Eyrich. Dia akan memanfaatkannya sebaik mungkin, juga dengan pengetahuannya tentang kem itu jika boleh. Dia boleh berlakon menjadi baik dan tidak bersalah untuk membuatnya beritahu tentang perkara yang tidak patut. Anya bukan lah seorang pelakon, tetapi pastinya tidak susah kan?

Dia menyusuri turun lorong dan kembali ke biliknya. Memandangkan dia sudah ada kebenaran, dia patut bersiap sedia untuk petang itu. Bermula dengan gaunnya. Selepas dia tahu apa untuk dipakai, dia akan sediakan mandian dan pergi berendam. Ia bukanlah petang yang seronok, tetapi tidak bermaksud dia tidak perlu berhias diri.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.